‘प्रातिशाख्य’ सामान्य ध्वनिविज्ञान दी शिक्षा नेईं होइयै ‘प्रायोगिक ध्वनि विज्ञान’ (Applied Phonetics) उप्पर अधारत रचनां न। उ’आं इक चाल्ली कन्नै दिक्खेआ जा तां ‘शिक्षा’ दा गै विस्तृत ते विश्लेशत रूप न। वेदें दियां 1130 शाखां मन्नियां गेइयां न ते इ’नें शाखें च ध्वनि सरबन्धी भेद मिलदे हे। इस करी इक शाखा दे उच्चारण थमां दूई शाखा दे उच्चारण च केह् फर्क-भेद ऐ इस्सै दा विश्लेशन ते निर्धारण इ’नें शाखें च मिलदा ऐ। ‘प्रति शाखा’ शब्द थमां ‘प्रातिशाख्य’ शब्द बने दा ऐ, जिस थमां उप्पर बखाने गेदे द्रिश्टीकोण दी पुश्टी होंदी ऐ। वेदपाट दियां जेह्‌ड़ियां बक्ख-बक्ख पद्धतियां प्रचलित हियां उ’नेंगी ऐन उ’आं गै बनाई रक्खना ते पाठकें गी उस-उस शाखा दे मताबक उच्चारण दी शिक्षा देना प्रातिशाख्यें दा उद्देश्य हा। स्वराघात, मात्राकाल ते उच्चारण सरबन्धी होर नियमें दे अध्ययन दा कम्म इ’नें प्रातिशाख्यें च होआ, संस्कृत दियें ध्वनियें दा वर्गीकरण कीता गेआ ते एह् वर्गीकरण इन्ना ठीक हा जे लगभग अज्ज तक इ’यै प्रचलित ऐ। पदें दे नाम, आख्यात, उपसर्ग ते निपात चार भेद कीते गेदे न ते अंदाजा ऐ जे संज्ञाएं ते क्रियाएं दे विश्लेशन दा कम्म बी होआ होग।